CELEX: 
Language: sl
Date: 2021-12-14 00:00:00
Title: DELEGIRANA UREDBA KOMISIJE (EU) / o spremembi Uredbe (EU) 2018/956 Evropskega parlamenta in Sveta glede podatkov o novih težkih vozilih, ki jih spremljajo in sporočajo države članice in proizvajalci, ter postopka sporočanja

OBRAZLOŽITVENI MEMORANDUM
            
            
               OZADJE DELEGIRANEGA AKTA
            
            
               Ta delegirani akt spreminja Prilogo I k Uredbi (EU) 2018/956 tako, da morajo države članice Komisiji letno sporočiti podatke, zabeležene v točki 3 certifikata o skladnosti novoregistriranih težkih vozil. Ti podatki so potrebni za določitev konfiguracije osi vozil, o katerih se poroča, na podlagi števila pogonskih osi in s tem za opredelitev vozil, ki so zajeta v podatkih na podlagi informacij iz države članice, ki jih sporoča proizvajalec, ne da bi bila potrebna dodatna komunikacija s proizvajalcem. Poleg tega delegirani akt spreminja Prilogo II, da bi EEA lahko prilagodila ureditev podatkovne zbirke tehničnemu napredku.
            
            
               POSVETOVANJA PRED SPREJETJEM AKTA
            
            
               Komisija je želela od deležnikov pridobiti povratne informacije, in sicer v okviru:
            
            
               (a)štiritedenskega javnega spletnega posvetovanja na portalu za boljše pravno urejanje „Povejte svoje mnenje“, ki je potekalo od 7. septembra do 5. oktobra 2021. Prejela je štiri pripombe. Dve pripombi sta izrazili splošno podporo. V eni pripombi je bila poudarjena potreba po zagotovitvi dovolj časa proizvajalcem, ki morajo podatke dati na voljo retroaktivno. Četrta pripomba je izrazila kritično stališče o zakonodaji na splošno;
            
            
               (b)posvetovanja s strokovno skupino za emisije CO2 iz motornih vozil, vključno z organi držav članic, proizvajalci vozil, dobavitelji in nevladnimi organizacijami, 28. septembra 2021.
            
            
               PRAVNI ELEMENTI DELEGIRANEGA AKTA
            
            
               Komisija je na podlagi člena 11(1)(a) in (d) Uredbe (EU) 2018/956 pooblaščena, da sprejme ta delegirani akt.
            
            
            
               DELEGIRANA UREDBA KOMISIJE (EU) …/…
            
            
               z dne 14.12.2021
            
            
               o spremembi Uredbe (EU) 2018/956 Evropskega parlamenta in Sveta glede podatkov o novih težkih vozilih, ki jih spremljajo in sporočajo države članice in proizvajalci, ter postopka sporočanja
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2018/956 Evropskega parlamenta in Sveta z dne 28. junija 2018 o spremljanju emisij CO2 in porabe goriva pri novih težkih vozilih ter o poročanju o njih
                  1
                ter zlasti člena 11(1)(a) in (d) Uredbe,
            
            
               ob upoštevanju naslednjega:
            
            
               (1)V delu A Priloge I k Uredbi (EU) 2018/956 so določeni podatki o novih težkih vozilih, prvič registriranih v Uniji, ki jih morajo države članice spremljati in sporočati.
            
         
         
            
               (2)Da se zagotovi temeljita analiza v skladu s členom 10 Uredbe (EU) 2018/956, bi morale države članice spremljati in sporočati podatke, ki omogočajo določitev konfiguracije osi vozil, o katerih se poroča, na podlagi števila pogonskih osi. Taki podatki se zabeležijo v točki 3 certifikata o skladnosti novoregistriranih težkih vozil.
            
            
               (3)Te informacije bi Komisiji omogočile opredelitev vozil, ki jih zajemajo podatki, ki jih sporočijo proizvajalci v skladu s členom 5 Uredbe (EU) 2018/956, na podlagi informacij, ki so jih sporočile države članice, ne da bi bila potrebna dodatna komunikacija s proizvajalci.
            
            
               (4)Na podlagi izkušenj, pridobljenih pri pripravi poročila v skladu s členom 10 za poročevalsko obdobje 2019, in za zagotovitev temeljite analize sporočenih podatkov v prihodnjih letih morajo proizvajalci sporočati specifične podatke o obnašanju posameznih sestavnih delov vozila med uporabo simulacijskega orodja, kot so zabeleženi v podatkovni datoteki „sum exec“.
            
            
               (5)Priloga II k Uredbi (EU) 2018/956 določa postopek spremljanja in sporočanja.
            
            
               (6)Na podlagi izkušenj, pridobljenih z uporabo Uredbe (EU) 2018/956, bi morala imeti Evropska agencija za okolje možnost, da prilagodi strukturo in naravo podatkovnih zbirk tehničnemu napredku, in ne bi smela biti vezana na specifične tehnične določitve. Opisna imena podatkovnih zbirk bi bilo zato treba črtati iz Priloge II.
            
            
               (7)Uredbo (EU) 2018/956 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1 
                  Spremembe Uredbe (EU) 2018/956
            
            
               Prilogi I in II k Uredbi (EU) 2018/956 se spremenita v skladu s Prilogo k tej uredbi.
            
            
               Člen 2 
                  Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 14.12.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 173, 9.7.2018, str. 1.
               
            
      
    ---documentbreak--- 
      
         
         
            
               PRILOGA 
            
            
               Prilogi I in II se spremenita:
            
            
               (1)Priloga I se spremeni:
            
            
               (a)v delu A se doda naslednja točka (p):
            
            
               „(p) za vozila, registrirana od 1. julija 2021, število pogonskih osi, kot je določeno v točki 3 certifikata o skladnosti.“;
            
            
               (b) v delu B, točka 2, se preglednica spremeni:
            
            
               (i)
                     doda se naslednji
                      vnos:
            
            
                     
                        „102
                     
                  
                  
                     
                        Za vozila z datumom simulacije 1. julij 2021 vrednosti, ločene z vejico, z istim imenom kot delovna datoteka in pripono .vsum, ki zajema zbirne rezultate za simulirani profil namembnosti in stanje koristnega tovora (10) 
                     
                  
                  
                     
                        Datoteka se ustvari s simulacijskim orodjem iz člena 5(1)(a) Uredbe (EU) 2017/2400 v različici grafičnega uporabniškega vmesnika (GUI) 
                     
                  
                  
                     
                        podatkovna datoteka „sum exec“;
                     
                  
               
               (ii)
                     točka 10 se nadomesti z naslednjim: 
            
            
               „10
                     Ta vnos se ne objavi v osrednjem registru težkih vozil.“;
            
            
               (2)Priloga II se spremeni:
            
            
               (a)v točki 1.1 se prvi pododstavek nadomesti z naslednjim:
            
            
               „1.1
                     Kontaktna točka pristojnega organa v skladu s členom 4 z elektronskim prenosom podatkov prenese podatke, določene v delu A Priloge I, Evropski agenciji za okolje („agencija“).“;
            
            
               (b)točka 2.1(c) se nadomesti z naslednjim:
            
            
               „(c) podatke o kontaktni točki, odgovorni za prenos podatkov agenciji.“;
            
            
               (c)v točki 2.3 se prvi pododstavek nadomesti z naslednjim:
            
            
               „2.3
                     Kontaktna točka pristojnega organa v skladu s členom 5(1) z elektronskim prenosom podatkov prenese podatke, določene v Prilogi I, del B, točka 2, agenciji.“;
            
            
               (d)točka 3.3 se nadomesti z naslednjim:
            
            
               „3.3
                     Če pristojni organ ali proizvajalec ugotovi napake v predloženih podatkih, o tem brez odlašanja obvesti Komisijo in agencijo, in sicer tako, da agenciji pošlje poročilo o prijavi napake in pošlje elektronsko sporočilo na naslova iz točke 1.1.“;